# metadata.dc.description.abstract[].value
Vivim en un planeta molt especial. De moment, que sapiguem, és l'únic on s'ha desenvolupat la vida. Si fem uns càlculs estadístics senzills, hi ha una probabilitat molt alta que també hi hagi vida en molts altres llocs de l'univers, però encara no en tenim constància i, per tant, tampoc sabem si en algun altre lloc hi pot haver, hi ha hagut o hi haurà en un futur, altres éssers relativament intel·ligents, una altra humanitat, per entendre'ns. De fet, l'origen de la vida i molts dels passos evolutius que han permès l'existència de la nostra espècie encara continuen envoltats d'un cert halo de misteri, malgrat els grans avenços de la ciència per esbrinar tot allò que ens envolta, incloses les grans preguntes existencials de tots els temps: qui som?, d'on venim? i on anem? Segons el diccionari, un misteri és una cosa difícil de descobrir o comprendre, allò que hom té secret o ocult. Precisament, una de les tasques primordials de la ciència és anar descobrint els secrets de la natura, i la funció de la divulgació científica és fer-los comprensibles i accessibles a tothom.

# metadata.dc.source[].value
Divulgació i Premsa (Genètica, Microbiologia i Estadística)